ศก.ไตรมาสแรก จะขยายตัว2.2-2.7%
ฝ่ายวิจัยและบริการวิชาการและคณบดีคณะเศรษฐศาสตร์ มหาวิทยาลัยรังสิต เปิดเผยรายงาน การวิจัยแนวโน้ม ขณะที่อัตราการขยายตัวทางเศรษฐกิจ (จีดีพี) ยังคงประมาณการเดิมที่ 4% เพราะไม่มีแรงกดดันเงินเฟ้อ
5 ม.ค. 2558

ฝ่ายวิจัยและบริการวิชาการและคณบดีคณะเศรษฐศาสตร์ มหาวิทยาลัยรังสิต เปิดเผยรายงาน การวิจัยแนวโน้ม ขณะที่อัตราการขยายตัวทางเศรษฐกิจ (จีดีพี) ยังคงประมาณการเดิมที่ 4% เพราะไม่มีแรงกดดันเงินเฟ้อ
อนุสรณ์ ธรรมใจ คณบดีคณะเศรษฐศาสตร์ มหาวิทยาลัยรังสิต กล่าวว่า แม้ส่งออกไทยได้รับ ผลกระทบจากการตัดจีเอสพีของอียู แต่ตลาดสหรัฐอเมริกาที่เศรษฐกิจมีการฟื้นตัวอย่างชัดเจน ส่วนภาคการบริโภคมีขีดจำกัดจากหนี้ครัวเรือน ขณะที่การปรับเพิ่มผลประโยชน์และเงินเดือนให้กับข้าราชการ ชั้นผู้น้อย จะมีผลกระตุ้นการบริโภคระดับหนึ่ง ส่วนการเพิ่มบำนาญให้ข้าราชการเกษียณชั้นผู้น้อยจะมีผลต่อการกระตุ้นการบริโภคน้อยมาก แต่ช่วยให้เกิดความเป็นธรรมมากขึ้น ทั้งนี้เห็นว่าภาคการลงทุนจะเป็นกลไกสำคัญขับเคลื่อนเศรษฐกิจหากระบบการเมืองมีเสถียรภาพ
ด้านตลาดการเงินยังมีความผันผวนสูง เงินเยน ที่เป็นเงินสกุลหลักเอเชียอ่อนค่า เงินบาทอ่อนค่าในสัดส่วนที่ลดลง อาจมีการแข่งขันกันลดค่าเงิน เงินยูโรอ่อนค่า เงินดอลลาร์แข็งค่าขึ้น ราคาพลังงานและราคาสินค้าโภคภัณฑ์ยังคงปรับตัวลดลงต่อเนื่อง แต่อาจปรับตัวสูงขึ้นในช่วงครึ่งหลังของปี สะท้อนอุปสงค์อุปทาน ในตลาดโลกมากขึ้นหลังสภาพคล่องในระบบการเงินโลกลดลง
ขณะที่ตลาดหุ้นไทยอาจเผชิญแรงเทขายจากกองทุนต่างๆ โดยเฉพาะกองทุนต่างชาติ ดัชนีอาจปรับลดลงในช่วงสั้นๆ ตอนต้นปี หลังจากนั้นน่าจะเข้าสู่ขาขึ้นตามปัจจัยพื้นฐานของบริษัทจดทะเบียนและภาวะเศรษฐกิจ ส่วนวิกฤตการณ์เศรษฐกิจรัสเซียและค่าเงิน รูเบิ้ลอาจขยายวงกระทบยุโรปซึ่งเป็นเจ้าหนี้และคู่ค้าสำคัญของรัสเซีย โดยเศรษฐกิจรัสเซียอาจจะหดตัวติดลบถึง 4-5% กระทบต่อภาคส่งออกไทยไม่มาก
สำหรับปัจจัยเสี่ยงที่จะต้องจับตาในช่วงไตรมาสแรก ได้แก่ ความเสี่ยงจากผลกระทบการตัดจีเอสพีของอียูต่อไทย เป็นการตัดสิทธิจีเอสพีทุกรายการ คาดกระทบต่อมูลค่าส่งออกที่เคยได้จีเอสพีประมาณ 1 แสนล้านบาท (การส่งออกสินค้าไทยไปอียูภายใต้สิทธิจีเอสพีอยู่ที่ประมาณ 9,000-9,500 ล้านเหรียญสหรัฐ/ปี) สินค้าที่ได้รับผลมาก คือ เครื่องปรับอากาศ ยานยนต์ ถุงมือยาง ยางนอกรถยนต์ เลนส์แว่นตา เป็นต้น ผู้ประกอบการต้องแสวงหาตลาดใหม่โดยเฉพาะเออีซี และย้ายฐานการผลิตไปยังซีแอลเอ็มวี เพื่อใช้สิทธิจีเอสพี
นอกจากนี้ ปัจจัยเสี่ยงยังมีเรื่องของความผันผวนของตลาดการเงิน และความเสี่ยงจากปัจจัยทางการเมือง อันเป็นผลจากการร่างรัฐธรรมนูญที่ไม่เป็นไปตามหลักการประชาธิปไตยหรือไม่สามารถกำหนดการเลือกตั้งได้ตามกรอบเวลาเอาไว้ อาจกระทบต่อความเชื่อมั่นในการลงทุนได้
ทั้งนี้ เสนอให้ภาครัฐมีมาตรการเพิ่มประสิทธิภาพภาคเกษตร ทยอยลดแรงงานภาคเกษตรลง เพื่อเคลื่อนย้ายมายังภาคบริการและภาคการผลิตอุตสาหกรรมที่ประสบภาวะขาดแคลนแรงงานและต้องอาศัยแรงงานต่างด้าวเป็นหลัก นอกจากนี้รัฐบาลควรเดินหน้าผ่อนคลายกฎระเบียบต่างๆ ที่เป็นอุปสรรคต่อการลงทุนภาคเอกชน ลดขั้นตอนในการขออนุญาต ปราบปรามการทุจริตคอร์รัปชั่น ส่วนการลงทุนภาครัฐควรมีการปฏิรูประบบและกระบวนการงบประมาณ เนื่องจากระบบงบประมาณเกี่ยวข้องกับเม็ดเงินประมาณ 2.5 ล้านล้านบาท หรือ 19% ของจีดีพี มีการจ้างงานโดยตรงไม่ต่ำกว่า 3 ล้านคน รวมทั้งเสนอให้มีระบบตรวจสอบการใช้งบประมาณที่มีความโปร่งใสและจัดสรรงบประมาณรายจ่ายเพื่อลดความเหลื่อมล้ำระหว่างพื้นที่ และเปิดให้ประชาชนมีส่วนร่วมในการจัดสรรงบประมาณ